《貂裘换酒 重赠》
清代·沈纕

廿四桥头步。听箫声、等闲吹过，良宵三五。偷向十三楼上望，漫掩四围朱户。

吹好梦、十年一度。数遍巫山峰二六，第一峰、留作行云路。

双星照，七襄渡。

三三径里三生谱。傍花前、栏杆六曲，三弦同诉。谈到绿腰花十八，半晌魂销色舞。

添八字、一痕眉妩。世六鸳鸯分四角，早二分明月三更鼓。

且莫把，四愁赋。

作者简介：江苏长洲人，字蕙孙，号散花女史，又号玉香仙子。沈起凤女，诸生林衍潮妻。工词，有《绣馀集》、《翡翠楼诗文集》、《浣沙词》。